Boewe oorval man in lapa, skiet hom in kop | The new South Africa
Jul 24 2009 08:19:29:193PM – (SA)
'n Man is in die ooste van Pretoria dood nadat aanvallers hom in sy lapa oorval en in die kop geskiet het.
Mnr. Johann Blignaut (54) van Moreletapark wat vroegoggend in sy lapa op sy skootrekenaar gewerk het, is op die toneel dood. Die misdadigers het niks geroof nie.
Insp. Duane Lightfoot, polisiewoordvoerder, het gesê Blignaut het elke oggend omstreeks 05:00 só in sy lapa gewerk.
Minstens twee van die aanvallers het panele van 'n voorafgegote betonmuur uitgebreek en só in die erf ingekom.
Volgens Lightfoot het 'n familielid wat in 'n kamer langs die lapa woon twee vreemde stemme en toe die skote gehoor.
Die familielid het nie 'n stryery gehoor waarin Blignaut betrokke kon wees nie.
Blignaut is vermoedelik in die kop getref waarna hy op die grond neergeslaan het. Sy kop het met die val 'n skerp voorwerp getref.
Lightfoot het gesê die motief vir die moord is onbekend omdat die mans weg is sonder om enigiets te roof.